钦定古今图书集成/理学汇编/学行典/第130卷 > 朱子全书 > 《张无垢中庸解辨》
## 钦定古今图书集成/理学汇编/学行典/第130卷 > 朱子全书 > 《张无垢中庸解辨》

张无垢云：“恕由忠而生，忠所以责己也。知己之难克，
然后知天下之未见性者，不可深罪也。”又曰：“知一己
之难克，而知天下皆可恕之人。”愚谓恕由忠生。明道
谢子、侯子盖尝言之，然其为说，与此不相似也。若曰
知一己之难克，而知天下皆可恕之人，则是以己之
私待人也。恕之为义，本不如此。《正蒙》曰：“以责人之心
责己，则尽道；以爱己之心爱人，则尽仁；以众人望人，
则易从。”此则物我一致，各务循理而无违矣。圣贤之
言自有准则。所谓以人治人者，虽曰“以众人望人，然
而必曰‘道不远人’”，则所以为众人者亦有道矣。以己
不能克其私，而并容他人使之成其恶，则是相率而
禽兽也，其为不忠不恕，孰大于是？